Žarki

Žarki ( Särka) su hornjołužiska wjes  we wuchodźe Budyskeho wokrjesa a słušeja z lěta 1994 k městu Wóspork.

Leži w hornjołužiskich honach na zapadnym boku Wósmužoweje hory při Žarkowskej wodźe, přitoku Kotołki, něhdźe dwaj a poł kilometra juhozapadnje Wósporskeho stareho města. Najblišej susodnej wsy stej Łusk za Słónčnej horu na juhozapadźe a Kotecy na sewjerozapadźe.

 Stawizny 
Wjes, kotraž wobsteji z dweju kulowcow, naspomni so prěni raz w lěće 1365 jako Zarg a steješe pod ležownostnym knjejstwom Kotečanskeho ryćerkubła. Wot lěta 1659 měješe swójske kubło. Dźensniši knježi dom natwari so w 19. lětstotku. Srjedź toho lětstotka wupućowaše 13 Žarkowskich Serbow do Awstralskeje.

 Wobydlerstwo a rěč 
Po Mukowej statistice mějachu Žarki we 1880tych lětach 217 wobydlerjow, mjez nimi 201 Serbow (93 %) a 16 Němcow. Arnošt Černik zwěsći 1956 serbskorěčny podźěl wobydlerstwa Droždźijskeje gmejny wot jenož hišće 14,4 %.

W lěće 1925 bě mjez 185 wobydlerjemi 176 ewangelskich a wósom katolskich. Ewangelscy wěriwi přisłušeja znajmjeńša ze 16. lětstotka Kotečanskej wosadźe.

 Žórła 


 Wotkazaj 



Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Wóspork
Kategorija:Sydlišćo w serbskim sydlenskim rumje
Kategorija:Prěnje naspomnjenje 1365
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1957